Diari Oficial de la Generalitat Valenciana


Sumari del DOGV 6156, del 01-12-2009 (2009/13085)

RESOLUCIÓ de 2 d'octubre de 2009, del Servici Territorial d'Energia d'Alacant, per la qual s'atorga, a Endesa Gas Distribució, SAU, autorització administrativa per a la construcció de les instal·lacions corresponents al gasoducte de gas natural denominat Antena de mitja pressió B per a subministrament de gas natural al terme municipal de Xàbia, en la província d'Alacant, s'aprova el projecte d'execució i es declara en concret la seua utilitat pública. Expedient: CBREDE 2007/10/03.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6156

Data del DOGV
:   01-12-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/13328


Data del document
:   02-10-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ de 2 d'octubre de 2009, del Servici Territorial d'Energia d'Alacant, per la qual s'atorga, a Endesa Gas Distribució, SAU, autorització administrativa per a la construcció de les instal·lacions corresponents al gasoducte de gas natural denominat Antena de mitja pressió B per a subministrament de gas natural al terme municipal de Xàbia, en la província d'Alacant, s'aprova el projecte d'execució i es declara en concret la seua utilitat pública. Expedient: CBREDE 2007/10/03. [2009/13145]  
Vist l'expedient amb referència CBREDE 2007/10/03, incoat pel Servici Territorial d'Energia d'Alacant, a instàncies de Gas Alicante, SAU, amb domicili a l'efecte de notificacions a Elda (06724-Alacant), carrer Nou, 1 bis, relatiu a la sol·licitud de 8 de febrer de 2007, sobre l'autorització administrativa per a la construcció de les instal·lacions corresponents al gasoducte de gas natural denominat Antena de mitjana pressió B per a subministrament de gas natural al terme municipal de Xàbia, província d'Alacant, l'aprovació del projecte d'execució i la declaració, en concret, de la seua utilitat pública.   
S'adjunta un exemplar del projecte tècnic d'execució firmat pel tècnic competent i visat pel col·legi professional corresponent al dia 5 de desembre de 2006 amb el número 6830.  
Vist que realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs, en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i a allò que s'ha preceptuat en el Decret 162/1990, de 15 d'octubre, sobre Impacte Ambiental, modificat pel Decret 32/2006, de 10 de març, per mitjà d'anuncis en el Butlletí Oficial de la Província d'Alacant número 76, de 13 d'abril de 2007, en el Diari Oficial de la Comunitat Valenciana número 5499, de 26 d'abril de 2007, en els diaris de premsa Información i La Verdad de 19 d'abril de 2007, i exposada al tauler d'edictes de l'Ajuntament afectat, es van presentar les al·legacions que a continuació s'indiquen i que, en síntesi, manifesten el següent:  
Al·legació número 1: Francisca Cholbi Buigues (finca AL-JA-316) manifesta l'oposició al traçat ja que discorre pel mig de les parcel·les, i realitza encreuaments sense cap orde, la qual cosa condicionarà el futur de les infraestructures viàries que s'han d'implantar al terme municipal de Xàbia. Per això, considera més adequat que el traçat discórrega pel viari i per les zones verdes establides en la unitat d'execució les Catarroges-3 del Pla General d'Ordenació Urbana aprovat el 31 de gener de 1990.  
Al·legació número 2: Guillermo Gasent Bolufer (finca AL-JA-302) presenta un escrit en el qual manifesta l'oposició al traçat, ja que la instal·lació dividix per la meitat una finca urbana, i deixa inservible la finca i contradiu la legislació urbanística. Així mateix, sol·licita que el traçat s'ajuste al domini públic existent.  
Vist que, de conformitat amb la sol·licitud efectuada segons el que establix el Reial Decret 1434/2002, s'ha remés a l'Ajuntament de Xàbia, únic Ajuntament afectat pel traçat del gasoducte, la separata del projecte presentat, i se sol·licita un informe pel qual es dona la conformitat o l'oposició a l'autorització sol·licitada i, si és el cas, les condicions tècniques procedents, així com un informe sobre l'adaptació d'este al planejament urbanístic que siga d'aplicació, d'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, i s'informa en el sentit que a continuació es ressenya:  
L'Ajuntament de Xàbia, mitjançant la Resolució de l'Alcaldia número 581/07, de 14 de març, manifesta que hi ha determinades deficiències esmenables en el projecte, ja que queden indefinides les característiques constructives de la posició 03, com ara plans de planta, alçats, fotografies d'instal·lacions semblants, ocupació de la parcel·la, alçària màxima, reculades, etc., i de la ubicació de la vàlvula en arqueta. Així mateix, assenyala que haurà d'aportar-se l'autorització per a les afeccions causades a la CV-734 i al barranc de les Valls. Finalment, sol·licita que el traçat dissenyat des del vèrtex V-AL-156/58 al vèrtex V-AL-156/69 haurà d'ajustar-se al definit pel viari i les zones verdes establides per a la unitat d'execució Catarroges 3, del Pla General d'Ordenació Urbana, de 31 de gener de 1990.  
Vist que, remeses al sol·licitant les al·legacions efectuades en tràmit d'informació pública i l'informe remés per l'Ajuntament de Xàbia, perquè donara conformitat o formulara les objeccions que estimara procedents, va manifestar en síntesi el següent:  
Quant a l'al·legació núm. 1; contesta que no és cert que la canalització travesse la finca pel mig, ja que, d'acord amb els plans parcel·laris d'expropiació, el traçat discorre pel costat del límit est de la parcel·la. Indica que no es realitzen encreuaments sense cap orde, perquè la veritat és que la canonada discorre pel viari del polígon industrial des del vèrtex V-AL-000 fins al V-AL-004, i a continuació, des d'este punt fins al vèrtex V-AL-008 per un camí municipal; a causa de l'existència d'edificacions en la zona, el traçat efectua un gir per a esquivar-les, i discorre posteriorment en línia recta pels límits de les finques afectades fins a l'encreuament amb la carretera CV-734. D'altra banda, s'assenyala que el gasoducte és compatible amb el desenvolupament urbanístic de la zona i la seua definició està condicionada per múltiples factors de diversa índole jurídica, ambiental, tècnica, etc. L'alternativa proposada no és acceptada perquè afectaria les edificacions que es troben a l'altre costat de la carretera CV-734. Tot això, sense perjuí de l'abonament del preu just corresponent pels danys i perjuís causats amb motiu de la construcció del gasoducte.  
Quant a l'al·legació núm. 2; contesta que no és cert que la canonada dividisca la finca en dos meitats, perquè discorre pel viari del polígon industrial de la unitat de les Catarroges, per la qual cosa no estan afectades les expectatives urbanístiques de la parcel·la. L'alternativa no és acceptada ja que el gasoducte s'ajusta en este tram al Pla d'Actuació de les Catarroges.   
Respecte a l'informe remés per l'Ajuntament de Xàbia, contesta que ha remés la documentació gràfica sol·licitada per a la ubicació de la posició de vàlvules del Gasoducte de Transport Marina Alta, on té l'origen l'antena de mitjana pressió B. Així mateix, assenyala que la construcció del gasoducte es durà a terme d'acord amb les condicions tècniques que en el seu dia imposen el Servici Territorial de Carreteres i la Confederació Hidrogràfica del Xúquer i amb la solució tècnica adoptada en el projecte. Finalment, indica que l'antena discorre entre els vèrtexs V-AL-000 a V-AL-004 pel viari del polígon industrial de les Catarroges, però una vegada s'arriba a este punt, ha d'abandonar-lo per a respectar la distància fixada per la Llei 6/1991, de 27 de març, de Carreteres de la Generalitat Valenciana; tenint en compte que l'esmentada proposta suposaria l'afecció d'unes edificacions que es troben en l'altre extrem de la carretera. Per tot això, sol·licita que es continue el tràmit per a accedir a la sol·licitud plantejada i autoritzar-se d'acord amb esta.  
Vist que, de conformitat amb el que establixen els articles 80 i 98 del Reial Decret 1434/2002, es va remetre la separata del projecte, que conté les característiques generals de la instal·lació, a la resta de les administracions públiques, organismes i, si és el cas empreses de servicis públics o d'interés general afectats. D'acord amb la documentació que està en l'expedient, concretament a:  
Conselleria de Territori i Habitatge. Servici Territorial de Medi Ambient. Camins ramaders.  
Conselleria d'Infraestructures i Transport. Servici Territorial de Carreteres.  
Telefónica de España, SAU.  
Iberdrola, SAU.  
En resposta a la petició de condicionat formulada pel Servici Territorial d'Energia d'Alacant, els organismes mencionats a continuació van presentar els informes corresponents que a continuació i, en síntesi, s'exposen:  
Iberdrola Distribución Eléctrica, SAU, determina les condicions que en este es contenen.  
Servici Territorial de Medi Ambient, Camins Ramaders, manifesta que no hi ha inconvenient pel que fa al reconeixement d'utilitat pública de les instal·lacions de gas natural; hauran de sol·licitar-se les corresponents autoritzacions d'ocupació i, respecte a l'aprovació del projecte, es remet a la decisió de la corresponent declaració d'impacte ambiental.  
Telefónica de España, SAU, determina les condicions que en este es contenen.  
No figura en l'expedient la resposta a l'informe sol·licitat a la Conselleria d'Infraestructures i Transport, Servici Territorial de Carreteres. No obstant això, consta en l'expedient, que, amb data 26 de juny de 2007, el Servici Territorial de Carreteres d'Alacant va atorgar a Gas Alicante, SA, l'autorització per a realitzar l'encreuament amb la CV-734.  
Així mateix, figura en l'expedient l'autorització emesa per part de la Confederació Hidrogràfica del Xúquer, amb data 15 de setembre de 2009, per a diversos encreuaments subterranis de llits públics (barranc de l'Hedra i un afluent), al terme municipal de Xàbia.  
Dels referits informes es va traslladar al sol·licitant, una vegada acceptats els informes i les seues condicions, per part de l'empresa peticionària.  
Vist que remés al Servici d'Impacte Ambiental de la Conselleria de Territori i Habitatge la documentació preceptiva a l'efecte de formular la corresponent declaració d'impacte ambiental, consta en l'expedient la Resolució de 18 de desembre de 2007, de la Direcció General de Gestió del Medi Natural, per mitjà de la qual es resol estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte Antena de mitjana pressió B per a subministrament de gas natural al terme municipal de Xàbia, sempre que este es desenvolupe d'acord amb les previsions de l'estudi d'impacte ambiental i les condicions que en la part resolutiva de la present autorització s'exposaran.  
Vist que Gas Alicante, SAU, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.  
Vist que, d'acord amb la sol·licitud i el projecte presentat, la finalitat que es perseguix amb la construcció d'esta instal·lació és dotar de subministrament de gas natural al terme municipal de Xàbia.  
Vist que el projecte tècnic d'execució presenta un traçat plenament concretat, disposa entre la seua documentació dels plans pertinents a escala adequada, estan prou detallats i contenen una relació concreta i individualitzada dels béns i els drets afectats.  
Atés que el projecte té una definició i una concreció de les característiques tècniques i de traçat que garantixen la màxima seguretat i la millor funcionalitat del gasoducte, i estos són els paràmetres que condicionen i obliguen principalment a adoptar un traçat, amb independència de les afeccions que a tercers puguen representar, i això sense perjuí d'indemnitzar-les adequadament.  
Atés que l'article 75.2 del Reial Decret 1434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i les autoritzacions que siguen necessàries, d'acord amb altres disposicions que siguen aplicables, i en especial les relatives a l'ordenació del territori i al medi ambient.   
Atés que s'han complit els tràmits establits en el títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.   
Vist que per Resolució de la Direcció General d'Energia de 7 de novembre de 2008, es procedix a realitzar el canvi de titularitat de les instal·lacions de distribució de gas natural autoritzades en l'àmbit de les competències de la Conselleria d'Infraestructures i Transport de la Generalitat a nom de Gas Alicante, SA, a favor d'Endesa Gas Distribución, SA, i tindre esta com a successor universal en tots els procediments en tramitació davant d'este servici territorial en relació amb les instal·lacions de gas natural, la sol·licitud inicial de les quals corresponia a Gas Alicante, SA.  
Atés que la mencionada instal·lació sol·licitada per Endesa Gas Distribución, SA, es troba en el Projecte de Gasificació Antena a Xàbia, al qual li ha sigut concedida la subvenció prevista en el marc de l'Orde de 9 d'abril de 2008, de la Conselleria d'Infraestructures i Transport, sobre selecció de projectes de gasificació prioritaris a la Comunitat Valenciana.  
Atés el Servici Territorial d'Energia d'Alacant competent per a la resolució del present expedient, d'acord amb el que disposa l'article 28 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Este Servici Territorial d'Energia resol:  
Primer  
Atorgar l'autorització administrativa a l'empresa Endesa Gas Distribución, SAU, per a la construcció de les instal·lacions corresponents al gasoducte de gas natural denominat Antena de mitjana pressió B per a subministrament de gas natural al terme municipal de Xàbia, a la província d'Alacant.  
La present autorització estarà sotmesa a les condicions que figuren a continuació:  
1. El titular de la instal·lació constituirà en el termini d'un mes una garantia per valor de 4.229,20 euros, import del 2% del pressupost de les instal·lacions afectades que figuren en la present resolució, per a garantir el compliment de les seues obligacions, de conformitat amb l'article 82 del Reial Decret 1434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. La fiança mencionada es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, d'acord amb l'Orde de 14 de febrer de 1986 i l'Orde de 16 de desembre de 1996, de la Conselleria d'Economia, Hisenda i Ocupació, per la qual es regula el procediment de constitució i devolució de fiances. La fiança serà tornada al titular de la present autorització, després de la seua sol·licitud prèvia, una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització.  
2. La companyia Endesa Gas Distribución, SAU, complirà estrictament les obligacions que s'assenyalen en l'article 74 de la Llei 34/1998, de 7 d'octubre, del Sector d'Hidrocarburs, modificada per la Llei 12/2007, de 2 de juliol. En especial, estarà obligada a procedir a l'ampliació de les instal·lacions de distribució i facilitar les connexions en l'àmbit geogràfic de la seua autorització, en condicions d'igualtat quan així siga necessari per a atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.  
3. El titular de la present autorització disfrutarà, com a distribuïdor, dels drets que assenyala l'article 75 de la Llei 34/1998, de 7 d'octubre, del Sector d'Hidrocarburs.  
4. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.   
5. La present autorització s'entén sense perjuís i independentment de les concessions, les llicències, els permisos o les autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que siguen aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre, modificat per l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.   
6. La present autorització s'atorga sense perjuí de tercers i deixa fora de perill els drets particulars.  
7. Serà causa de revocació de la present autorització:  
- L'incompliment de la constitució del depòsit de garantia en el termini i en la forma adequada, assenyalat en el present condicionat.  
- L'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
8. Condicions mediambientals arreplegades en la declaració d'impacte ambiental de 18 de desembre de 2007:  
- Amb anterioritat a l'inici de les obres, s'obtindrà l'informe regulat en l'article 11 de la Llei 4/1998, de Patrimoni Cultural Valencià. No obstant això, si en el transcurs de les obres apareixen restes arqueològiques o paleontològics s'haurà de suspendre l'actuació i delimitar-se el perímetre d'afecció i notificar de forma immediata a la Conselleria de Cultura, Educació i Esport l'aparició de les esmentades troballes, de conformitat amb la Llei del Patrimoni Cultural Valencià.  
- Es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.   
- L'encreuament dels barrancs tindrà els permisos expedits per la confederació competent, i s'hauran de respectar tots els termes que l'autorització d'encreuament impose. A més, a l'acabament de les obres no quedarà cap resta procedent d'excavació o desbrossament. Així mateix, s'obtindran els permisos pertinents en relació amb l'autorització de la utilització d'aigua per a la prova hidràulica.   
- S'obtindran els permisos pertinents en relació a l'afecció del gasoducte al camí ramader de la Colada els Montgons.  
- L'execució de les obres es realitzarà de forma conjunta al Gasoducte de Transport Secundari Marina Alta, fase I, i es respectaran les condicions ambientals proposades en la declaració d'impacte ambiental del projecte mencionat en els trams comuns als dos gasoductes.  
- La pista de treball no podrà superar en cap cas l'amplària de 8 metres quan el traçat discórrega paral·lel al camí i en la resta de trams i d'acord amb el projecte no excedirà de 10 metres i s'haurà de reduir l'amplària mencionada sempre que això siga possible.  
- S'informarà la direcció del Parc Natural del Montgó de l'inici de les obres amb tres dies d'antelació, com a mínim.  
- Les reparacions i els canvis d'oli de maquinària es realitzaran en tallers degudament autoritzats.  
- S'habilitaran rampes per a facilitar l'eixida de la possible fauna atrapada en les rases.  
- Les platges d'abassegament i les zones de parc de la maquinària s'instal·laran preferentment en parcel·les ermes i allunyades dels cursos d'aigua.  
- Qualsevol aparició de poblacions de flora o fauna d'interés es comunicarà de forma immediata a la Direcció del parc perquè puguen ser habilitades mesures de conservació/protecció.  
Segon  
Aprovar el projecte d'execució del denominat gasoducte Antena de mitjana pressió B per a subministrament de gas natural al terme municipal de Xàbia, firmat pel tècnic competent i visat pel col·legi professional corresponent al dia 5 de desembre de 2006, les característiques principals del qual s'indiquen a continuació i se'l sotmet a les condicions que igualment s'indiquen:  
Tipus de gas: gas natural.  
Punt de connexió: en la posició 03 del Gasoducte de Transport Secundari Marina Alta fase I, al terme municipal de Xàbia, que actualment està pendent de ser autoritzat per la Direcció General d'Energia.  
Traçat: des del punt de connexió abans referit, la conducció discorre en paral·lel a un metre del gasoducte de transport secundari, pel futur vial del polígon industrial, gira cap a la carretera CV-734 i després de creuar-la, continua en paral·lel amb el camí de les Barranqueres, creua el barranc de les Valls i en arribar a la confluència amb el camí Vell de Gata, agafa el sentit est en direcció cap al municipi de Xàbia, i després de recórrer uns 160 metres aproximadament, finalitza amb la instal·lació d'una vàlvula en arqueta.  
Canonada: de polietilé PE-100 DN-250 SDR-17.6, segons l'especificació de les normes ITC MIG 5.3. i UNE EN 1555.  
Longitud total: 1.559 metres.  
En condicions normals de col·locació de la conducció, la profunditat mínima és d'un metre sobre la seua generatriu superior. En l'encreuament de rius, torrents o rierols importants, s'ha previst arribar a una profunditat mínima de soterrament, entre 1,50 i 2,50 m o superior, així mateix, en els encreuaments de carreteres, autovies, autopistes ferrocarrils i altres vials, la canonada s'instal·larà a 1,50 m, com a mínim.  
Armari de regulació i mesurament (ARM): amb pressió d'entrada màxima de 16 bar i d'eixida regulable entre 4 x 0,4 bar, que alimentarà la xarxa de distribució del municipi de Xàbia, de cabal nominal (2 + 1) x 10.000 Nm³/h, situat al terme municipal de Xàbia.   
Instal·lacions auxiliars: vàlvules de seccionament de tipus de bola o esfera, de pas reduït, construïdes d'acord amb la norma API 6D.  
Pressupost total conjunt: 221.460,31 euros.  
Les condicions a què està sotmesa la mencionada aprovació són les següents:  
1. Les obres hauran de realitzar-se d'acord amb el projecte presentat, amb les variacions que, si és el cas, se sol·liciten i s'autoritzen i es referiran als elements compresos en l'àmbit d'aplicació del Reglament de xarxes i connexions de combustibles gasosos aprovat per Reial Decret 919/2006, de 28 de juliol. Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i segurs.  
2. El titular de l'esmentada instal·lació donarà compte de l'acabament de les obres al Servici Territorial d'Energia d'Alacant, a l'efecte de reconeixement, i presentarà l'oportú certificat de direcció, subscrit pel tècnic competent i visat pel col·legi oficial corresponent.  
3. El titular de la instal·lació notificarà per escrit al Servici Territorial d'Energia d'Alacant el començament dels treballs per a efectuar inspeccions d'estos, si es considera convenient.  
4. L'administració deixarà sense efecte la present resolució en qualsevol moment en el cas que s'observe l'incompliment de les condicions imposades per esta. En estos supòsits, l'administració, després de l'expedient previ oportú, acordarà l'anul·lació de l'autorització amb totes les conseqüències d'orde administratiu i civil que se'n deriven, segons les disposicions legals vigents.  
5. El titular de la instal·lació haurà de tindre en compte en l'execució del projecte les condicions imposades pels organismes afectats, totes estes se li van notificar oportunament i van ser acceptades.  
6. El termini d'execució de les obres serà de sis mesos a partir d'ocupació real de les finques afectades. No obstant això, amb anterioritat a l'acabament del mencionat termini, Endesa Gas Distribución, SAU, podrà sol·licitar una ampliació d'este per mitjà de sol·licitud motivada davant d'este Servici Territorial d'Energia.   
Tercer  
Declarar, en concret, la utilitat pública del gasoducte autoritzat en el punt primer de la present resolució, la qual cosa porta implícita la necessitat d'ocupació dels béns i els drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreten en una afecció les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre, del Sector d'Hidrocarburs, i els articles 109.1, 110, 111, i 112.3 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.  
Quart  
Publicar i notificar la present resolució, d'acord amb el que establix el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, i es comunica que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, intentada la notificació, no s'haguera pogut realitzar.  
La present resolució no és definitiva en via administrativa i contra esta es podrà interposar recurs d'alçada davant de la Direcció General d'Energia (carrer Colom, núm. 1, quarta planta, 46401 València), en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.   
Alacant, 2 d'octubre de 2009.- El cap del Servici Territorial d'Energia: Miguel García Mengual.  
Relació concreta i individualitzada de béns i drets afectats del projecte Antena de mitjana pressió B per a subministrament de gas natural al terme municipal de Xàbia (Alacant)  
  
Instal·lacions auxiliars  
  
Abreviatures utilitzades: Serv. m = Servitud metres lineals; Serv. m²= Servitud metres quadrats; OT m² = Ocupació temporal metres quadrats; Exp. m² = Expropiació metres quadrats; PO = Posició  
\* \* \* \* \* \* \* \* \*  
Relación concreta e individualizada de bienes y derechos afectados del proyecto Antena de Media Presión B para suministro de gas natural al término municipal de Jávea (Alicante)  
  
Instalaciones Auxiliares  
  
Abreviaturas utilizadas: Serv. m.l.=Servidumbre metros lineales; Serv. m²= Servidumbre metros cuadrados; O.T. m² = Ocupación temporal metros cuadrados; Exp. m² = Expropiación metros cuadrados; PO = Posición